Humber Bridge

Humber Bridge er den fjerde største hengebro i verden med et spenn. Broen krysser fjorden Humber nær Kingston upon Hull i England, mer presist mellom byene Barton-upon-Humber i Lincolnshire og Hessle i East Riding of Yorkshire. Midtspennet er på 1410 meter, og totallengden er 2220 meter. 

Den første tegningen til en bro på stedet ble laget i 1930-årene. I 1955 ble planen revidert, men konstruksjonen startet ikke før i 1972. Broen ble offisielt åpnet av dronning Elizabeth II den 17. juli 1981. I de første 16 årene var Humber Bridge den lengste hengebroen i verden, inntil Storebæltsbroen ble åpnet i juni 1997. Den har siden blitt forbigått av to broer til. 

Broen har firefelts motorvei og gangvei på lavere plan på begge sider. Trafikken blir ofte begrenset til ett felt i hver retning. Fartsgrensen er permanent på 50 mph (ca. 80 km/t).

Hvert av de to tårnene består av et par hule, vertikale betongsøyler, som er 155,5 meter høye. Broen er laget for å tåle sterk vind, og bøyer av mer enn tre meter ved 36 m/s. Tårnene er ikke parallelle; de er 36 mm lenger fra hverandre på toppen enn ved bunnen på grunn av jordklodens krumning. Nordtårnet står på bredden, og har fundamenter som strekker seg åtte meter ned. Sørtårnet står i vannet, og har fundamenter som strekker seg hele 36 meter ned på grunn av de bevegelige sandbankene i området. 

Veiavstanden mellom Hull og Grimsby ble redusert med nesten 80 km på grunn av broen. Tidligere måtte man enten bruke ferjen mellom Hull og New Holland, eller kjøre M62, M18 og M180, og krysse Ouse. 

Broen er bompengefinansiert, med en avgift på 2,70 pund pr. april 2006. Dette var ikke nok til at lokale myndigheter kunne klare å vedlikeholde broen forsvarlig, og i 1996 vedtok Det britiske parlamentet Humber Bridge (Debts) Act 1996, hvor mer enn 400 millioner pund ble avskrevet. 

Det har vært mer enn 200 tilfeller hvor mennesker har falt eller hoppet fra broen siden åpningen.«Bridge jump death sparks safety calls» thisishull.co.uk, 4. september 2006, hentet 4. september 2006 Dette inkluderer en kvinne som falt sammen med sin to år gamle datter i 2005 (begge overlevde med mindre skader)«Pair recover from bridge plunge» BBC News, 12. juni 2006, hentet 4. september 2006 og en mor som drepte seg selv og sin tolv år gamle autistiske sønn i april 2006.«Bridge-fall son unlawfully killed» BBC News, 11. august 2006, hentet 4. september 2006 Det har vært vurdert å lage bur rundt gangveien, eller et høyere gjerde, men på grunn av kostnadene har dette ikke blitt gjort«Bridge jump death sparks safety calls» thisishull.co.uk, 4. september 2006, hentet 4. september 2006.

Referanser

 Eksterne lenker 

 Humber Bridge offisiell nettside – Besøkt 28. mars 2008.

Kategori:Hengebroer
Kategori:Veibroer i Storbritannia
Kategori:East Riding of Yorkshire
Kategori:Lincolnshire
Kategori:Broer åpnet i 1981
Kategori:1981 i England